Përgjigje në komentet e palëve në dokumentin ***Rregulla për Integritetin dhe Transparencën e Tregut të Energjisë me Shumicë***

Ligji për Rregullatorin e Energjisë është pjesërisht në përputhje me Direktivën 2009/72/EC, lidhur me rregullat e përbashkëta për tregun e brendshëm të energjisë elektrike, dhe Rregulloren Nr.714/2009/EC, për kushtet për qasje në rrjetin për shërbimet ndërkufitare të energjisë elektrike. Është kërkesë nga Këshilli Ministror i Sekretariatit të Komunitetit të Energjisë (SKE) për transpozimin/adoptimin e rregullës REMIT nga Palët Kontraktuese të SKE e cila parasheh implementimin e një forme të lehtë të rregullës REMIT.

Rregulla REMIT në BE është adoptuar në vitin 2011, ndërsa nga viti 2018, SKE ka filluar me përgatitjen për REMIT për Palët Kontraktuese ku edhe është përgatitur një kornizë bazë (template) për rregullën. Janë mbajtur shumë takime (punëtori) për të sqaruar përgatitjen e rregullës dhe implementimin e saj nga Palët Kontraktuese. ZRRE ka përgatitur versionin e përshtatur sipas formatit të SKE për Palët Kontraktuese, duke marrë parasysh edhe legjislacionin vendor.

Rregulla përcakton kriteret që ndalojnë praktikat abuzive që ndikojnë në tregjet e energjisë me shumicë. Rregulla përshkruan: ndalimin e tregtimit dhe detyrimin për publikim të të dhënave; monitorimin dhe regjistrimin e pjesëmarrësve në treg, informatat konfidenciale; mbikëqyrjen, hetimin dhe masat administrative.

Për të mundësuar transparencë për miratimin e rregullës, ZRRE ka vënë draft rregullën në diskutim publik për palët përgjegjëse dhe publikun e gjerë për një periudhë prej dy javësh. Gjatë periudhës së konsultimit publik, ZRRE ka pranuar komente nga INDEP, KOSTT dhe SKE, të cilat janë të përmbledhura në këtë dokument së bashku me përgjigjet e ZRRE-së.

ZRRE falënderon të gjitha palët për komentet që kanë kontribuar në përmirësimin e kualitetit dhe përmbajtjes së dokumentit. Të gjitha komentet janë analizuar dhe marrë në konsideratë, por duke pasur parasysh specifikat e dokumentit, një pjesë e konsiderueshme e komenteve është përfshirë në dokument, ndërsa pjesa tjetër është sqaruar apo është konsideruar si jo e përshtatshme për tu përfshirë në dokument.

**Komentet e INDEP dhe përgjigjet e ZRRE-së**

**Komente të përgjithshme**

Në një treg të energjisë që gjithnjë e më shumë po hapet, Rregulla për Integritetin dhe Transparencën e Tregut të Energjisë me Shumicë është një dokument i rëndësishëm për sigurimin e ruajtjes së konkurrencës së lirë në treg dhe parandalimin e praktikave manipuluese. Po të modifikohet gjuha dhe të sigurohet një precizitet dhe thjeshtësim më i madh, Rregulla ka potencial të jetë një dokument i frytshëm dhe plotësues për bazën aktuale ligjore.

Drafti i Rregullës është shkruar me gjuhë të pakuptimt, me elemente të përsëritura dhe të panevojshme dhe formulime që krijojnë konfuzion dhe lënë hapësirë për interpretim. Nene të caktuara të kësaj Rregulloreje mund të interpretohen jo për të mbrojtur transparencën dhe integritetin e tregut, por përkundrazi, për të heshtur informata të cilat mund të jenë në dobi të interesit publik.

Përgjigje ZRRE:

Kërkesë e SKE-së ka qenë që dokumenti të miratohet sa më parë, kështu që ZRRE për të mos humbur kohë ka publikuar draft dokumentin të pa formatuar në aspektin teknik dhe gjuhësor, ndërsa versioni final është i korrigjuar dhe përmirësuar dhe konsiderojmë se janë të eliminuara këto të meta. Përmirësimet e bëra janë harmonizuar edhe me Sekretariatin e Komunitetit të Energjisë (SKE), dhe dokumenti ka marrë formën finale konform kritereve dhe mostrës (template) të dokumentit të dërguar nga SKE te Palët Kontraktuese.

**Fillimisht, në Nenin 1 – Qëllimi dhe Fushëveprimi, në paragrafin 5 thuhet:**

ZRRE dhe, aty ku është e përshtatshme, autoritetet kombëtare të konkurrencës dhe autoritetet e tjera relevante kombëtare bashkëpunojnë për të siguruar që një qasje e koordinuar është marrë për zbatimin e kësaj rregulle, ku veprimet ndërlidhen për një ose më shumë produkte të energjisë me shumicë, në të cilat zbatohen Nenet 3, 4 dhe 5 të kësaj Rregulle.

Ne propozojmë të hiqet shprehja “aty ku është e përshtatshme”. Bashkëpunimi i ZRRE-së me Autoritetin e Konkurrencës është obligativ në bazë të Ligjit Nr. 03/L-229 për Mbrojtjen e Konkurrencës:

Me kërkesë të Autoritetit, sipas nenit 38 të këtij ligji, të gjitha organet e administratës publike dhe organet lokale, si dhe personat juridik, janë të detyruar që Autoritetit, t’i dorëzojnë të gjitha informacionet, dokumentacionin e kërkuar, duke përfshirë edhe të dhënat dhe dokumentet që përmbajnë sekrete afariste, ndërsa Autoriteti me të dhënat dhe dokumentet e tilla është i detyruar të veprojë në pajtim me dispozitat e nenit 50 të këtij ligji.

Përveç kësaj, vet shprehja “aty ku është e përshtatshme” nuk është gjuhë legjislative e përshtatshme pasi krijon dilema se kush dhe kur konstatohet se është e përshtatshme dhe kur jo. Për këtë, ne kërkojmë që kjo shprehje të hiqet tërësisht nga ky nen apo edhe i tërë paragrafi pasi bashkëpunimi është i nënkuptueshëm dhe i obligueshëm me Ligj.

Përgjigje ZRRE:

ZRRE ka analizuar komentin në fjalë dhe ka konsultuar versionet e REMIT të dërguar nga SKE dhe versionin REMIT të BE-së dhe në të dy versionet përdoret kjo formë. Natyrisht është menduar se për të gjitha çështjet nuk mund të implikohen edhe autoritetet tjera por kur çështjet janë më të ndjeshme atëherë gjithsesi bashkëpunimi nuk do të mungoj.

Bashkëpunimi i ZRRE-së me Autoritetin e Konkurrencës është obligues sipas legjislacionit në fuqi, dhe do të implementohet plotësisht nga ZRRE. REMIT është dokument tejet profesional i cili dedikohet ekskluzivisht për monitorim të tregut të energjisë me shumicë dhe iu përcaktohet si përgjegjësi rregullatorëve, përfshirë edhe me kërkesën për bashkëpunimin me autoritetet kombëtare të konkurrencës, andaj paragrafi në fjalë nuk cenon në asnjë mënyrë bashkëpunimin dhe përgjegjësitë e palëve dhe si i tillë duhet të mbetet edhe në dokumentin e Kosovës. Për më tepër paragrafi 4 i këtij neni thotë: ***Kjo Rregull nuk cenon aplikimin e legjislacionit të Komunitetit të Energjisë dhe legjislacionit kombëtar të konkurrencës ndaj praktikave të përfshira në këtë Rregull***.

Natyrisht, Autoriteti Kosovar i Konkurrencës ka mundësi që kurdoqoftë të inicioj monitorim së bashku me ZRRE apo edhe në mënyrë të pavarur.

**Në nenin 2 – Përkufizimet dhe Interpretimet i kemi gjetjet në vijim:**

Përkufizime të panevojshme:

1.2. Dokument

1.11. Sektori i energjisë

1.12. Treg i energjisë me shumicë

1.13. Pjesëmarrës i tregut

1.14. Person

1.15. Zyra e Rregullatorit për Energji (ZRRE)

1.16. Autoritet Publik

1.17. Operator i Sistemit të Transmetimit

1.18. Ndërmarrje

Të gjitha këto përkufizime, për sektorin e energjisë janë dije e përgjithshme dhe përkufizimi për to është i panevojshëm dhe vetëm e ngarkon dokumentin. Për më tepër, këto përkufizime ekzistojnë në ligje të tjera respektive dhe Rregulla nuk ka nevojë t’i përmbaj.

Gjithashtu, 1.20 Operatori i Sistemit të Transmetimit të gazit natyror nuk ekziston në Kosovë dhe si i tillë ky definim duhet hequr.

Përgjigje ZRRE:

Duke pasur parasysh se dokumenti është specifik dhe nuk është i paraparë me legjislacionin vendor, atëherë ZRRE konsideron se përkufizimet dhe interpretimet duhet të jenë pjesë e këtij dokumenti, por për të qenë më i qartë në disa raste përkufizimet janë përmirësuar dhe përshtatur.

Rregulla vlen edhe për gazin natyror prandaj edhe përkufizimi *Operatori i Sistemit të Transmetimit të gazit natyror* duhet të mbetet siç është edhe në REMIT të BE-së dhe Palëve Kontraktuese.

**Në nenin 3 – Ndalimi i tregtimit nga personat e brendshëm**

Ne kërkojmë që të hiqet paragrafi 1 ku thuhet:

Kushdo që në mospajtim me detyrat e tij për të mbrojtur informatat e brendshme të cilat i mëson gjatë kryerjes së aktivitetit ekonomik ose sipas detyrës zyrtare, i kumton personit të paautorizuar informatën e panjohur për publikun dhe që mund të ndikoj në produkt me shumicë të energjisë ose kushdo që në ndonjë mënyrë tjetër përdor informatën e tillë për dobi personale ose për qëllim të avantazhit të padrejtë në tregun e energjisë me shumicë për ndonjë person fizik apo juridik e ka të ndaluar sipas kësaj Rregullore dhe Legjislacion penal në fuqi.

Ky përkufizim nuk ndodhet në Rregulloren 1227/2011 të Bashkimit Evropian dhe si i tillë krijon paqartësi. Paragrafi flet për detyrimin për të heshtur informatat e brendshme ndërkohë që ndodhet brenda Nenit që ekskluzivisht rregullon ndalimin e tregtimit nga personat e brendshëm. Gjithashtu, është i paqartë sepse nuk është definuar çka nënkupton me person të paautorizuar tek i cili nuk lejohet plasimi i informatës. Për këto arsye, ne kërkojmë që ky paragraf të hiqet nga teksti i nenit.

Përgjigje ZRRE:

Pothuajse të gjitha dispozitat kufizuese të këtij paragrafi janë të shpërndara në paragrafët tjerë të këtij neni, prandaj paragrafi është larguar në tërësi dhe komenti është marrë në konsideratë.

**Në nenin 6 – Monitorimi i tregut**

Në nenin 6, paragrafi 3 është thënë:

Palët Kontraktuese mund tu ofrojnë autoriteteve të tyre kombëtare të konkurrencës ose një organi të monitorimit të tregut të krijuar brenda atij autoriteti për të kryer monitorimin e tregut me ZRRE-në. Në kryerjen e monitorimit të tillë të tregut, autoriteti kombëtar i konkurrencës ose organi i monitorimit të tregut do të kenë të njëjtat të drejta dhe detyrime si ZRRE.

Ky definim është dhënë në Rregulloren 1227/2011 të Bashkimit Evropian dhe u është dhënë si udhëzim shteteve (palëve kontraktuese) në mënyrë që ato të konsiderojnë ofrimin e mundësisë që organe të caktuara të mbrojtjes së konkurrencës të kryejnë aktivitete të monitorimit brenda kornizës së organit rregullues (në këtë rast ZRRE-së). Kjo nuk do të thotë që duhet futur në Rregull tonë dhe ne kërkojmë që të hiqet pasi nuk është e qartë kush janë palët kontraktuese dhe kush mund të marrë një vendim të tillë.

Përgjigje ZRRE:

ZRRE ka konsultuar versionin e SKE-së për REMIT dhe atë të BE-së dhe dispozita e paragrafit është në të gjitha versionet. Paragrafi është përshtatur duke ju ndërruar qasja e këndvështrimit nga perspektiva e SKE-së ndaj palëve kontraktuese në atë të ZRRE-së për palët vendore, dhe është riformuluar si më poshtë.

*“Për monitorim të tregut të energjisë me shumicë, ZRRE duhet të bashkëpunoj me Autoritetin Kosovar të Konkurrencës, apo ndonjë organ tjetër për monitorim të tregut. Në kryerjen e monitorimit të tillë të tregut, Autoriteti Kosovar i Konkurrencës ose organi i monitorimit të tregut do të kenë të njëjtat të drejta dhe detyrime si ZRRE në zbatim të pjesës së parë të këtij paragrafi, fjalia e dytë e nenit 4 paragrafi 2 dhe nenit 13. ZRRE, më së largu deri me 30 qershor të çdo viti, duhet t'i dërgoj Sekretariatit një raport për aktivitetet e vitit paraprak sipas kësaj Rregulle, dhe gjithashtu ky raport duhet të publikohet në faqen elektronike të ZRRE-së.”*

**Në nenin 7 – Regjistrimi i pjesëmarrësve të tregut**

Në nenin 7, paragrafi 1 është thënë:

Pjesëmarrësit e tregut që hyjnë në transaksione me produkte me shumicë të energjisë ose shprehin interesin për të hyrë në transaksione të tilla përmes procedurave të tregtimit duhet të regjistrohen pranë ZRRE-së, ku bëhet dorëzimi i produkteve të energjisë me shumicë. Për qëllime të regjistrimit, ZRRE do të aplikojnë formatin e regjistrimit të hartuar nga Agjencia për Bashkëpunim të Rregullatorëve Evropian (ACER) sipas kësaj rregulle. Rregullatori do të publikoj në faqen elektronike formatin e regjistrimit.

Shprehja “ku bëhet dorëzimi i produkteve me shumicë“ ne propozojmë të hiqet sepse si e tillë është e paqartë se për çfarë bëhet fjalë. Sipas këtij definimi, në ZRRE bëhet dorëzimi i produkteve të energjisë me shumicë!

Në nenin 7 ne gjithashtu propozojmë që në paragrafin ne propozojmë që paragrafit 3 ti shtohet edhe një fjali e fundit me këtë përmbajtje: “Regjistri i pjesëmarrësve të tregut do të jetë publik dhe do të azhurnohet në baza të rregullta”. Ky definim rritë transparencën në treg dhe është pozitiv marrë parasysh faktin që rritë transparencën dhe besueshmërinë në proces.

Përgjigje ZRRE:

Paragrafi 1, si dhe paragrafët tjerë të këtij neni janë modifikuar dhe përshtatur duke eliminuar paqartësitë, e poashtu është shtuar pjesa për publikimin e regjistrit të pjesëmarrësve të tregut. Për Shtetet Anëtare të BE-së është zhvilluar vetëm një rregullore e përbashkët REMIT për të gjitha shtetet, dhe ACER mbanë regjistrat e të gjitha shteteve si dhe i publikon ato. Për Palët Kontraktuese të SKE-së situata është ndryshe dhe secili shtet do të përgatit rregullën REMIT duke ia përshtatur legjislacionit vendor, dhe mbajtja dhe publikimi i regjistrave bëhet nga secili shtet. Prandaj edhe ZRRE ka përshtatur dokumentin duke përfshirë kërkesën për publikim të regjistrit të pjesëmarrësve të tregut siç edhe është cekur më lartë.

**Neni 8 – Mbrojtja e të dhënave**

Dispozita që kjo Rregull nuk paragjykon detyrimet e ZRRE-së dhe palëve në treg nga zbatimi i legjislacionit në fushën e mbrojtjes së të dhënave personale është krejtësisht e panevojshme. Meqë Kosova nuk është anëtare e Bashkimit Evropian, natyrisht që Rregullorja e BE-së nuk ka zbatim të drejtëpërdrejtë mbi legjislacionin vendor. Për këtë, është e kuptueshme që në hierarkinë e normave, Ligji Nr.03/L-172 për Mbrojtjen e të Dhënave Personale qëndron mbi çdo Rregull dhe rrjedhimisht, neni 8 është i pa nevojshëm.

Përgjigje ZRRE:

Neni është riformuluar dhe ka për qëllim vetëm referimin në legjislacionin vendor.

**Nenet 10 dhe 11 - mungojnë ose është gabuar renditja e neneve**

Në të gjithë tekstin e Rregullës ka probleme të theksuara gjuhësore. Dokumenti është përkthyer nga Rregullorja e BE-së dhe ka shprehje të cilat është dashur të përshtaten dhe jo të përkthehen bukfalisht. Për shembull, në nenin 13, paragrafi 2, është thënë:

ZRRE dhe autoriteti kombëtar i konkurrencës në një Palë Kontraktuese mund të krijojnë forma të përshtatshme të bashkëpunimit për të siguruar hetime efektive dhe efikase dhe për të kontribuar në një qasje koherente dhe të qëndrueshme ndaj hetimeve, procedurave gjyqësore dhe zbatimit të kësaj Rregulloreje dhe ligjin përkatës financiar dhe të konkurrencës.

Shprehja “në një palë kontraktuese” është tekst i marrë nga Vendimi i Këshillit të Ministrave të Komunitetit të Energjisë 2018/01/MC-EnC2 por që ka qenë i shenjuar që do të duhej të përshtatej gjuhësisht dhe jo të vihej si i tillë. Në formën e tanishme, kjo shprehja “palë kontraktuese” është në 8 vende të ndryshme në dokument që ua prishë kuptimin neneve sepse nuk është adoptuar si duhet. Nëse këto përshtatje nuk bëhen, atëherë një pjesë e konsiderueshme e neneve humbin kuptimin e drejtë që duhet ta kenë.

Përgjigje ZRRE:

Renditja e neneve është përmirësuar në tërë dokumentin.

Shprehja ***palë kontraktuese*** është korrigjuar në tërë dokumentin, përveç në rastet kur bëhet fjalë për Palët Kontraktuese të SKE-së.

**Neni 15 – Zbatimi i ndalimeve ndaj abuzimit të tregut**

Ne propozojmë që Neni 15 të fshihet nga Rregulla. Kjo dispozitë nuk ndodhet në Rregulloren e adoptuar të BE-së. Më e rëndësishmja, ne konsiderojmë që neni 15 tejkalon kompetencat e ZRRE-së dhe si i tillë duhet hequr nga Rregulla. Masat hetimore ndaj abuzimit të tregut realizohen nën kornizën e Ligjit 03/L-229 për Mbrojtjen e Konkurrencës dhe nga Autoriteti i Konkurrencës. Hetimet për abuzimin e tregut nuk janë në domenin e kompetencave të ZRRE-së. ZRRE mund dhe duhet të mbështesë punën e organeve të tjera në këtë drejtim, por asesi të marrë rol udhëheqës dhe proaktiv në zhvillimin e hetimeve ndaj abuzimit të tregut kur për këtë ekzistojnë organe të specializuara.

Përgjigje ZRRE:

Ky nen është ndër obligimet kryesore qo i caktohen ZRRE-së për të monitoruar abuzimin e tregut të energjisë me shumicë dhe është i përfshirë në Rregulloren 1227/2011 të BE për REMIT, si dhe ne mostrën e REMIT për palët kontraktuese.

Edhe sipas legjislacionit primar të sektorit të energjisë, ZRRE-së i është dhënë një kompetencë e tillë, e posaçërisht Ligji për Rregullatorin e Energjisë i cili përmban shumë provizione që kanë të bëjnë me monitorimin e tregut të energjisë me shumicë, e me theks në ndalimin e abuzimit.

Më specifikisht kjo çështje ceket në nenin:

**Neni 15 - Detyrat dhe përgjegjësitë e Rregullatorit**

Paragrafi 1 - Për përmbushjen e detyrave, Rregullatori ka autoritetin dhe përgjegjësitë në vijim:

…

1.6 të monitorojë dhe ta parandalojë keqpërdorimin e pozitave dominuese dhe praktikave jokonkurruese nga ndërmarrje të energjisë dhe t’i marrë masat përkatëse në përputhje me këtë ligj dhe me ligjet e tjera përkatëse;

...

**Neni 16 - Monitorimi i tregut dhe masat për nxitjen e konkurrencës**

**Paragrafi 1** – Rregullatori është përgjegjëse për monitorimin e operimit të tregjeve të energjisë elektrike, energjisë termike dhe gazit natyror, në mënyrë që të sigurojë funksionimin efikas të këtyre tregjeve, si dhe të identifikojë veprimet korrigjuese që mund të jenë të nevojshme. Ky monitorim përfshin monitorimin e:

...

1.9. nivelin dhe efektivitetin e hapjes së tregut dhe konkurrencës në nivel të shitjes me shumicë dhe pakicë, përfshirë çmimet e energjisë elektrike, çmimet për konsumatorë shtëpiak përfshirë sistemet e parapagimit, tarifave për ndërrim të furnizuesit, tarifat për shkyçje pagesat për ekzekutim të shërbimeve të mirëmbajtjes, dhe ankesat nga konsumatorët shtëpiak, si dhe të gjitha çrregullimet apo limitimet e konkurrencës, përfshirë sigurimin e të dhënave relevante dhe parashtrimin e rasteve relevante para Autoritetin Kosovar të Konkurrencës;

...

**Paragrafi 3** (i të njëjtit nen) **-** Rregullatori ndërmerr masat që i konsideron të nevojshme për:

...

3.2. për të parandaluar keqpërdorimin e pozitës dominuese ose për përmbylljen, apo tentativën për të përmbyllur një marrëveshje të një të licencuari e cila ka për qëllim apo efekt kufizimin apo çrregullimin e konkurrencës;

...

**Neni 19 – Faktorët lehtësues gjatë shqiptimit të masave administrative dhe gjobave**

Edhe kjo dispozitë, për ne është e pa nevojshme dhe propozojmë të largohet fare për shkak se faktorët lehtësues dhe rëndues të shqiptimit të gjobave tashmë janë të përcaktuar me Ligjin Nr. 05/L-087 për Kundërvajtje dhe në çdo rrethanë, Ligji do të ketë përparësi ndaj principeve të përcaktuara në këtë Rregull. Arsyeja e dytë pse konsiderojmë që ky Nen duhet hequr është formulimi i tij. Si faktor lehtësues janë paraparë:

1.1. Personi fizik apo jurik është përpjekur që të parandaloj ose të pakësoj dëmin e shkatuar nga shkelja;

1.2. Shkallën e dëmit që i është bërë subjektit fizik apo juridik;

1.3. Sjelljet paraprake,

1.4. Gjendjen financiare etj.

Është jashtëzakonisht subjektive vendosja e këtyre kritereve si sjelljet paraprake apo shkalla e dëmit apo gjendja financiare. Nuk ka një bazë objektive të matjes së tyre dhe çfarëdo vlerësimi do të jetë krejtësisht subjektiv. Gjithashtu, dispozita përfundon me “etj.”, që nuk është praktikë normative dhe rritë pafundësisht subjektivitetin e vlerësimit. Për këto arsye, ne konsiderojmë që ky nen duhet të hiqet.

Përgjigje ZRRE:

Neni 19 - *Faktorët lehtësues gjatë shqiptimit të masave administrative dhe gjobave* është larguar nga dokumenti, meqë masat lehtësuese dhe rënduese janë të përshkruara në legjislacion tjetër përfshirë edhe në Rregullin për Masat Administrative dhe Gjobat.

**Përfundime**

Rregulla për Integritetin dhe Transparencën e Tregut të Energjisë me Shumicë transpozon Rregulloren e BE-së, 1227/2011 të 25 tetorit 2011 të adoptuar me vendimin e Këshillit të Ministrave të Traktatit të Komunitetit të Energjisë Nr. 2018/01/MC-EnC të vitit 2018. Si e tillë, ajo është e rëndësishme për të kompletuar një bazë ligjore tashmë obligative në zbatim të legjislacionit evropian.

Rregulla është hartuar me një gjuhë të pa përpunuar dhe me raste shihet që është një përkthim pothuaj bukfal i Rregullores së BE-së 1227/2011. Për këtë, nevojitet një lektyrim dhe përshtatje e dispozitave me realitetin dhe rendin juridik në Kosovë. Shprehjet si “Palët kontraktuese” apo “autoritetet tjera” etj., duhen zëvendësuar sepse janë futur me inercion sikur të ishin hartuar për 28 vende të BE-së. Përveç kësaj, ka probleme të shumta gjuhësore dhe dizposita që kanë kuptim shumë më tepër në anglisht sesa në draftin e propozuar.

Që tek definimet dhe interpretimet, kemi parë që dokumenti është mbingarkuar me elemente që ose janë dije e përgjithshme ose rregullohen me ligje të tjera dhe janë të pa nevojshme për t’u futur. Për këtë, ne kemi propozuar një numër reduktimesh në tekst të cilat do ta thjeshtëzonin Rregullën dhe do t’a bënin më të kuptueshme. Të ngjashme kanë qenë edhe nenet që kanë të bëjnë me mbrojtjen e të dhënave personale dhe me shtrembërimet e tregut që tashmë rregullohen me akte ligjore.

Ne kemi vlerësuar që Regjistri i pjesëmarrësve të tregut duhet të jetë publik dhe transparenca e të dhënave të jetë e përcaktuar gjithashtu në këtë rregullore. Gjithashtu, duke qenë se Rregulla ka obliguar ZRRE-në të kryej hetime për dyshime të abuzimit të tregut dhe atë në mënyrë direkte, ne kemi konsideruar që ZRRE duhet t’i asistoj dhe të bashkërendoj aktivitetet me Autoritetin e Konkurrencës por jo të marr një rol proaktiv. Përfundimisht, ne kemi parë edhe dispozita që kanë të bëjnë me kriteret për lehtësimin e gjobave që kanë qenë të panovojshme, të paqarta dhe të pa definuara.

Përfundimisht, i kërkojmë Zyrës së Rregullatorit për Energji që të marr parasysh vërejtjet tona në mënyrë që kur të miratohet, ky dokument i rëndësishëm t’i shërbej objektivit të përbashkët për një treg energjetik funksional, transparent dhe me integritet.

Përgjigje ZRRE:

Rregulla REMIT është hartuar nga BE, dhe përshtatur për Palët Kontraktuese të SKE-së në mënyrë që të transpozohet nga Autoritetet Rregullative Nacionale të Palëve Kontraktuese. Duke qenë se Rregulla ka të bëjë me çështjet lidhur me energjinë elektrike dhe gazin natyror, atëherë kjo rregull iu atribuohet rregullatorëve për transpozim, por edhe për implementimin e saj. Natyrisht se nevojitet bashkëpunimi i ngushtë me Autoritetin e Konkurrencës dhe autoritetet tjera relevante, por edhe me Bordin e Rregullatorëve të Komunitetit të Energjisë.

Edhe para transpozimit të kësaj rregulle, legjislacioni vendor i energjisë, por edhe i palëve tjera kontraktuese të SKE-së, kanë pasur përmbajtje të gjerë të provizioneve që përfshijnë monitorimin e tregtimit të energjisë me shumicë duke nxitur transparencën, mosdiskriminimin dhe eliminimin e abuzimit dhe shkeljeve përmes shfrytëzimit të informatave që posedojnë. Megjithëkëtë, Komuniteti i Energjisë dhe SKE, për të përforcuar këtë monitorim, kanë zhvilluar edhe Rregullën për Integritetin dhe Transparencën e Tregut të Energjisë me Shumicë, e cila duhet të transpozohet dhe të implementohet nga Rregullatorët Nacional.

ZRRE është ndër vendet e para nga Palët Kontraktuese që i është përgjigjur kërkesës për transpozimin dhe implementimin e Rregullës REMIT, si dhe do të përpiqet ta implementoj në mënyrë sa më transparente, duke u mbështetur edhe në përkrahjen e Autoritetit Kosovarë të Konkurrencës dhe autoriteteve tjera relevante.

ZRRE falënderon INDEP për komentet e tyre në Rregullën për Integritetin dhe Transparencën e Tregut të Energjisë me Shumicë.

**Komentet e KOSTT dhe përgjigjet e ZRRE-së**

**Neni 2 – Përkufizimet dhe interpretimet**

paragrafi 1.8 - A nenkunpton edhe shumësin – konsumatorët,

Përgjigje ZRRE:

Në rastin konkret bëhet fjalë për një konsumator i cili mund të ketë disa pika matëse, pra shumën e të gjitha pikave furnizuese të atij konsumatori. Në versionin final paragrafi është përshtatur për të paraqitur më qartë këtë përkufizim.

paragrafi 1.10 - Sektori i energjisë nuk është aktivitet por degë e ekonomisë që aktiviteti i së cilës përfshin,

Përgjigje ZRRE:

Përshkrimi i përkufizimit është përshtatur në “***Sektori i energjisë-*** *degë ekonomike me aktivitete të cilat përfshijnë prodhimin,...”*

Në versionin final të dokumentit, referenca në paragrafin 1.10 është ndryshuar në 1.9, si dhe është ndryshuar numërimi i neneve dhe paragrafëve në tërë dokumentin.

paragrafi 1.11 - nëse Memeber States është zavendësuar me Palë Kontraktuese atëher duhet spjeguar që kjo përfshinë edhe member States,

Përgjigje ZRRE:

Përshkrimi i përkufizimit është përshtatur në “***Treg i energjisë me shumicë*** *- nënkupton tregun brenda Kosovës ...”*

paragrafi 1.26 - Ka nevojë për sygjerim te definicionit palët kontraktuese janë Shtetet anëtare te BE dhe shtetet nënshkruese që nuk janë anëtare të BE.

Përgjigje ZRRE:

Definicioni ***Palët Kontraktuese*** mbetet i njëjtë dhe ka të bëjë vetëm me Palët Kontraktuese të SKE sipas Traktatit të Komunitetit të Energjisë.

**Neni 3 – Ndalimi i tregtimit nga personat e brendshëm**

nga paragrafet e ketij neni kuptohet se neni nuk ka te bej me ndalimin e tregtimit por më shum për zbulimin e informatave të tregut

Përgjigje ZRRE:

Paragrafi 1 i nenit 3 është larguar, ndërsa pjesa tjetër e nenit mbetet.

Neni 3 përmban dispozita të cilat kanë të bëjnë me ndalimet e personave të brendshëm që posedojnë informata, që ato informata ti shfrytëzojnë vet apo të iu japin palëve tjera për ti përdorur ato për tregtim të energjisë me shumicë.

**Neni 4 - Detyrimi për të publikuar informacionin e brendshëm**

paragrafi 5 - çka nënkupton i liruar nga publikim: ka të drejtë mos ti publikoj

Përgjigje ZRRE:

Paragrafi është fshirë në tërësi, sepse i referohet Shteteve Anëtare të BE, madje është larguar edhe nga versioni final i mostrës së SKE.

**Neni 6 - Monitorimi i tregut**

paragrafi 1 - duhet te definohet çka është informacion i brendshëm përndryshe paragrafi nuk ka kuptim. palët nuk mund të tregtojnë pa informacion të brendshëm

Përgjigje ZRRE:

Në nenin 2 - Përkufizimet dhe interpretimet, ekziston definicioni ***Informacion i brendshëm*** dhe mbetet paragrafi ashtu siç është.

Sipas përkufizimit *Informacion i brendshëm*nënkupton informacionin që nuk është publik dhe mund të ndikojë ndjeshëm në çmimet e produkteve të energjisë me shumicë. Zakonisht ka të bëjë me personat që nuk janë përgjegjës për tregtim të energjisë me shumicë dhe që mund ta shfrytëzojnë këtë informacion për përfitime të veta apo të palëve të treta. Përndryshe personat përgjegjës për tregtim mund ta shfrytëzojnë informacionin nga ndërmarrja e tyre për tregtim të ndërmarrjes në fjalë.

**Neni 7 - Regjistrimi i pjesëmarrësve të tregut**

paragrafi 1 - a nenkupton kjo se nuk ka nevojë për licencë

Përgjigje ZRRE:

Nëse interpretohet ligji për energjinë elektrike atëherë tregtarët dhe furnizuesit e regjistruar në një Palë tjetër të Komunitetit të Energjisë kanë të drejtë të marrin pjesë në tregun e energjisë elektrike, sipas parimit të reciprocitetit, pa pasur nevojë të licencohen në Kosovë (shih nenin e mposhtëm të LEE).

***Neni 32 - Tregtimi i energjisë elektrike***

*3. Licencat e lëshuara për tregtimin e energjisë elektrike në Palët tjera Kontraktuese të Komunitetit të Energjisë duhet të njihen në Kosovë. Furnizuesit e tillë të licencuar do të kenë të drejtë të tregtojnë energjinë elektrike pa pasur nevojë për licencë shtesë. Tregtarët dhe furnizuesit e regjistruar në një Palë tjetër të Komunitetit të Energjisë kanë të drejtë të marrin pjesë në tregun e energjisë elektrike, sipas parimit të reciprocitetit dhe në përputhje me rregullat e aplikueshme të tregut, rregullat e balancimin dhe rregullat fiskale..*

**Neni 9 - Besueshmëria Operacionale**

Titulli - neni më shum ka të bëj me mbrojtjen e informacionit - nuk e kuptoj pse neni mban emrin Besueshmeria Operacionale

Përgjigje ZRRE:

Për të arritur besueshmëri operacionale, duhet të ketë mbrojtje të informacionit, dhe pasi në të gjitha versionet e REMIT të SKE dhe BE është shfrytëzuar i njëjti term për këtë nen, konsiderojmë që është mirë të mbetet ashtu siç është në dokument.

**Komentet e SKE dhe përgjigjet e ZRRE-së**

Komentet e SKE janë në gjuhën angleze, ndërsa ZRRE i ka përkthyer ato, ndonjëherë duke i përshtatur ato për gjuhën shqipe.

**Neni 2 – Përkufizimet dhe interpretimet**

Paragrafi 1.2 – *Dokument* - Cili është dokumenti i përcaktuar dhe kush e përcakton atë?

Përgjigje ZRRE:

Përkufizimi ***dokument*** është i nënkuptueshëm dhe në versionin final të rregullës REMIT është fshirë.

Paragrafi 1.7.1 *Palët Kontraktuese të SKE*- Janë përcaktuar më poshtë dhe vlen për të gjithë dokumentin?

Përgjigje ZRRE:

Shprehja ***Palë Kontraktuese*** është korrigjuar në tërë dokumentin, përveç në rastet kur bëhet fjalë për Palët Kontraktuese të SKE.

Paragrafi 1.8 – Referenca - Më saktësisht 1.10?

Përgjigje ZRRE:

Referenca në fjalë është përmirësuar, e poashtu edhe numërimi i disa neneve dhe paragrafëve të gabuar është përmirësuar apo riformuluar në tërë dokumentin.

Paragrafi 1.17 - Kjo dhe termat më poshtë për ndërmarrjet, shpërndarjen etj., janë të përcaktuara në legjislacionin primarë, kështu që mund të vendosni gjithashtu të bëni referenca në termat e përcaktuara në legjislacionin primar që kanë të njëjtin kuptim si në këtë rregull.

Përgjigje ZRRE:

ZRRE konsideron se mund të vendosen referencat për termat të cilët janë të përcaktuara në legjislacionin primarë, por nëse vendosen në dokument nuk e dëmtojnë atë, por e bëjnë më të lehtë përdorimin e tyre.

**Neni 3 - Ndalimi i tregtimit nga personat e brendshëm**

Paragrafi 1 - Supozojmë se është çështje përkthimi, por termi informacioni i brendshëm (inside information) është i duhuri.

Përkufizimi i informacionit të brendshëm u referohet këtyre elementeve.

Përgjigje ZRRE:

Në versionin final ky paragraf është fshirë komplet si i panevojshëm, sepse dispozitat kufizuese të këtij paragrafi janë të shpërndara në paragrafët dhe nënparagrafët tjerë të këtij neni, për më tepër termi *informacion i brendshëm* ka qenë i përkthyer gabimisht nga gjuha shqipe në atë angleze.

Paragrafi 6.1 - Nuk është e sigurt se cili është kuptimi i kësaj? Jemi përpjekur të shtojmë diçka ashtu siç e kemi kuptuar, pasi një person...

Përgjigje ZRRE:

Paragrafi është i njëjtë edhe në mostrën e SKE, por pjesa e shtuar (in relation to wholesale market/ në lidhje me tregun me shumicë) mund të merret parasysh në versionin final, por konsiderojmë se është e kuptueshme.

**Neni 4 - Detyrimi për të publikuar informacionin e brendshëm**

Paragrafi 5 - Duhet të ketë referencë në legjislacionin kombëtar dhe jo për rregulloret e BE-së të cilat janë të përshtatura për EnC dhe transpozuar në Kosovë.

Përgjigje ZRRE:

Paragrafi është fshirë në tërësi, meqenëse ka të bëjë në referimin e palëve të BE-së.

Paragrafi 6 - Komenti i njëjtë si më lart - referenca duhet të bëhet në ligjet nacionale dhe legjislacionin dytësor të miratuar në bazë të atyre ligjeve - dhe mos të referohet në direktivat e BE-së dhe në kodet dhe udhëzimet e BE-së.

Përgjigje ZRRE:

Në dokumentin final janë larguar referencat që kanë qenë në lidhje me Direktivat dhe Rregulloret e BE-së, dhe janë përshtatur në ligjet vendore për sektorin e energjisë.

**Neni 6** **- Monitorimi i tregut**

Paragrafi 3 - Kjo duhet të rifrazohet - nëse Kosova vendos se duhet t'i japë atë të drejtë AKK-së këtu apo diku tjetër. Kjo është copy/paste nga Rregullorja.

Paragrafi 4 - Të vendoset këtu sa shpesh dhe kohën kur gjatë vitit etj. Kjo është rregull që transpozohet nga rregullorja e SKE.

Paragrafi 5 - Kjo nuk është që Kosova të transpozoj, por për institucionet e EnC.

Përgjigje ZRRE:

Paragrafët e këtij neni janë përshtatur apo riformuluar, përfshirë afatet kohore, bashkëpunimin, kompetencat dhe të drejtat e Autoritetit Kosovar të Konkurrencës.

**Neni 7 - Regjistrimi i pjesëmarrësve të tregut**

Paragrafi 3 - Sipas vendimit të këshillit Ministror kërkohet afati prej 6 muaj pas transpozimit të REMIT.

Rekomandojmë ta bëni atë më të shkurtër, d.m.th 3 muaj. Formati është shumë i thjeshtë dhe nuk është një numër i madh i pjesëmarrësve në Kosovë.

Përgjigje ZRRE:

Afati ka mbetur 6 muaj sepse janë çështje të reja dhe të panjohura për Rregullatorin, e poashtu është mirë të kemi parasysh edhe situatën e krijuar me pandeminë COVID 19, stafin aktiv të zvogëluar në ndërmarrjet energjetike dhe vetë ZRRE.

Paragrafi 4 - Kjo nuk është që Kosova të transpozoj, por për institucionet e EnC.

Përgjigje ZRRE:

Paragrafi është riformuluar.

**Neni 8 - Mbrojtja e të dhënave**

Kjo duhet të jetë për institucionet e Kosovës - jo copy/paste e Rregullores.

Përgjigje ZRRE:

Është larguar shprehja *Palë Kontraktuese* dhe është përshtatur referenca me legjislacionin vendor.

**Neni 9 - Besueshmëria Operacionale**

Besojmë se bëhet fjalë për të dhëna që duhet të mblidhen për monitorim, pra referencë për nenin 6, duke ruajtur kështu konfidencialitetin e të dhënave të mbledhura.

REMIT, forma e lehtësuar, nuk kërkon mbledhje të të dhënave si REMIT në BE, por ZRRE mund të mbledhë të dhëna të caktuara ad-hoc ose rregullisht.

Përgjigje ZRRE:

Pasi që edhe në mostrën REMIT të SKE është përmbajtja e njëjtë dhe ka referencë nenet 4 dhe 6, konsiderojmë së është mirë të mbetet ashtu siç është.

Për sa i përket pjesës për mbledhjen e të dhënave pajtohemi me qëndrimin e SKE.

**Neni 11 - Bashkëpunimi në nivel të Komunitetit të Energjisë dhe në nivel kombëtar**

*Korrigjimet në brendi të tekstit nga SKE*

Përgjigje ZRRE:

Një pjesë e konsiderueshme e paragrafëve të këtij neni janë riformuluar duke marrë parasysh korrigjimet nga SKE, si dhe mostrën e SKE.

Paragrafi 10 - Vetëm sa për qartësim të ZRRE. Këto janë procedurat mbi të cilat është duke punuar Grupi Punues i ECRB për REMIT.

Përgjigje ZRRE:

Është përshtatur teksti i paragrafit ashtu që të jetë më i qartë.

**Neni 12 - Sekreti profesional**

*Korrigjimet në brendi të tekstit nga SKE*

Përgjigje ZRRE:

Nënparagrafët që kanë të bëjnë me SKE janë fshirë, ndërsa nënparagrafët tjerë janë përshtatur.

**Neni 13 - Zbatimi i ndalimeve ndaj abuzimit të tregut**

Duhet të ketë një referencë të qartë për ndalesat dhe kërkesat sipas kësaj rregulle.

Përgjigje ZRRE:

Është shtuar paragrafi me referencë në nenet 3, dhe 5 dhe detyrimet nga neni 4, si dhe janë riformuluar disa paragrafë.

**Neni 15 - E drejta e ankesës**

*gjykata kompetente -* Cila është?

Përgjigje ZRRE:

Në legjislacionin e Kosovës, varësisht prej natyrës së shkeljes është e kuptueshme se cila është gjykata kompetente.

ZRRE falënderon të gjitha palët për komentet dhe sqarimet e dhëna gjatë zhvillimit të këtij dokumentit.